Hétfőn kezdődik a tavaszi ülésszak utolsó, négynapos parlamenti ülése. A terrorveszélyhelyzetről szóló hatodik alkotmánymódosításról, a belügyminisztérium terrorellenes csomagjáról, a költségvetésről, áfacsökkentésről és az Uber elleni fellépésről is szavaznak a héten a képviselők. Az alkotmánymódosítás a Jobbikon áll vagy bukik.

Tavaszi ülésszakának utolsó ülésébe kezd az Országgyűlés hétfőn. A képviselők kedden dönthetnek az Alaptörvény hatodik módosításáról, amely új különleges jogrendként létrehozná a terrorveszélyhelyzetet, valamint ekkor szavazhatnak a belügyminiszter terrorizmus elleni hatékonyabb fellépést szolgáló javaslatcsomagjáról is. A parlament négynapos ülésének végén, június 13-án tartja a 2017-es költségvetés zárószavazását.

A házelnök napirendi javaslata alapján az ülés hétfőn 13 órakor, napirend előtti felszólalásokkal kezdődik, amit az interpellációk és azonnali kérdések követnek. A képviselők az első ülésnap végén a másnap elfogadni tervezett javaslatok bizottsági módosító javaslatairól tárgyalnak.

A Jobbik támogatásától függ az alkotmánymódosítás sikere

Kedden határozathozatalokkal kezdődik a parlament munkája, ekkor várható döntés az Alaptörvény hatodik módosításáról szóló kormánypárti javaslatról, amelyre a Fidesz-KDNP indoklása szerint azért van szükség, mert a honvédség csak egy az alaptörvénybe foglalt, új különleges jogrend esetén válhat bevethetővé terrorveszélyhelyzetben.

A parlament kétharmados többségének támogatásához kötött alkotmánymódosítás várhatóan a Jobbik álláspontján múlik majd, mivel a többi ellenzéki párt nem támogatja a módosítást. A Ház ezzel szemben valószínűsíthetően nagy többséggel fogadja majd el a belügyminiszter azon törvénymódosító csomagját, amely a hatóságok terrorizmus elleni hatékonyabb fellépését célozza.

A költségvetés, az áfacsökkentés és az Uber is napirenden

A jövő évi költségvetésről két lépésben szavaz az Országgyűlés. Kedden elsőként a nemzetgazdasági miniszter indítványához benyújtott módosító indítványokról döntenek, a zárószavazásra pedig június 13-án, hétfőn kerül sor. A 2017-es adócsomagról szintén a második ülésnapon határoznak. A kormány ebben a javaslatában kezdeményezi a baromfihús, a tojás és a friss tej áfájának öt százalékra, az internetszolgáltatás és az éttermi étkezés áfájának 18 százalékra mérséklését.

A képviselők szerdán az Állami Számvevőszék tavalyi tevékenységéről szóló beszámolóját vitatják meg, majd a következő hétfőn, szintén szavazásokkal folytatják munkájukat. A parlament – a 2017-es büdzsé mellett – ekkor fogadhatja el a kormány oktatási átszervezésről, valamint az Uber elleni fellépésről szóló javaslatokat.